***Reinflytting minutt for minutt*** (nordsamisk: *Giđđajohtin minuvttas minuktii*) var et direktesendt sakte-TV-program produsert av NRK Sápmi, som fulgte en reinflokk på vei fra vinterbeite på Finnmarksvidda og nesten fram til sommerbeite på Kvaløya fra 24. april til 3. mai 2017. Sendingen gikk kontinuerlig på programmets nettside og på NRK2, kun avbrutt av enkelte aktualitetsprogrammer og sport, der det i enkelte tilfeller i stedet gikk på NRK3. Reinflyttingen var forventet å starte 21. april, men ble på grunn av været som ga vanskelige beiteforhold utsatt noen dager, noe som til slutt også resulterte i at programmet ble avsluttet før flokken var helt framme. Programmet hadde fokus på samisk kultur og musikken som ble spilt under sending var hovedsakelig samisk, både tradisjonell joik og moderne musikkformer, og noe med tilknytning til Nord-Norge. Programledere var Rebecca Nedregotten Strand, som har vært med på flere minutt for minutt-sendinger tidligere, og samiske Ronald Pulk, som i 2013 stod bak humorserien «Pulk» på NRK3.

NRK fulgte reindriftsfamilien Sara med brødrene Aslak Ante og Josef Mikkel og fetteren Jovsset Ánte som siidaandelshavere i Fálá reinbeitedistrikt, på veien fra vinterbeitene i Bávttajohka-området i Kautokeino kommune til sommerbeitene på Kvaløya (Fálá) i Hammerfest og Kvalsund kommuner. Ved starten av sendingen hadde flokken allerede blitt flyttet seks mil nordover, til Šuoššjávri, hvor de svakeste individene hadde blitt tatt ut av flokken og sendt til Kvaløya med bil.

Produksjon
----------

Produksjonen hadde vært planlagt i vel tre år fram til sendestart. I likhet med tidligere sakte-TV-sendinger ble sendingene produsert fra et mobilt kontrollrom. Regikontrollen, som var plassert i en gumpi, en slags liten hytte med meier, var bemannet med en produsent, en lydansvarlig og en kamerakontrollør, som sammen sørget for å hente inn lyd og bilde fra de forskjellige kameraene og velge hva som skulle sendes videre. Gumpien hadde over 40 antenner på taket for å ta i mot og sende trådløst mellom de forskjellige enhetene. Den ble trukket av en Bv 206 beltevogn, og bak hang enda en gumpi med aggregater, reserveutstyr og batteriladere.

Siden produksjonen stort sett beveget seg utenfor vanlig kommunikasjonsdekning hadde NRK måttet sette opp egen forbindelse for å kunne sende signalene videre ut. Disse ble sendt til senderen på Stifjellet ved Kviby i Alta og videre til NRK Sápmi i Karasjok. Men siden det for det meste er store avstander og ingen fri sikt til senderen ble det benyttet midlertidige reléstasjoner på forskjellige fjelltopper langs ruta. Totalt tre team var i aktivitet, og disse hadde også egne kamera for å kunne sende bilder når regikontrollen var helt utenfor dekning.

Det ble benyttet totalt 16 kameraer i produksjonen. Blant annet var en snøscooter utrustet med et Cineflex-kamera foran med vidvinkellinse og et bak med telelinse. Det ble også filmet med et gyrostabilisert håndholdt kamera, og for luftfoto ble det benyttet et dronekamera. Den ekstra tamme reinbukken «Muzet» fikk et eget kamera montert på ryggen, men dette fungerte dårlig og ble fjernet etter noen dager. Musikken som ble spilt av ble styrt fra et kontrollrom i Karasjok, der også tekst ble lagt på, som blant annet inkludert utvalgte Twitter-meldinger fra seerne.

Grunnet forsinkelser og dårligere vær enn ventet tok direktesendingen midlertidig pause da flokken var kommet til Nadjetluoppal (Voggenestjernet) natt til 1. mai, for så å skulle være tilbake når flokken skulle svømme over Kvalsundet. Klokka 8 på morgenen 3. mai ble direktesendingen satt igang igjen, denne gangen på NRK1, med forventning om at flokken skulle svømme over i løpet av dagen, men grunnet fortsatt dårlig vær ble det bestemt at flokken i stedet skulle prammes over sundet av hensyn til dyrene. Programmet ble tatt av lufta på NRK1 klokka 10, mens det fortsatt var sending på programmets nettside fram til etter 12.30 i tilfelle prammingen skulle kunne skje i løpet av dagen.

Referanser
----------

1. ↑  «– Nå ber vi til værgudene, vi trenger mildvær!». NRK Sápmi. 20. april 2017.
2. ↑  Se de enkelte dagenes spillelister under eksterne lenker.
3. 1 2  «Dette bør du vite om Reinflytting minutt for minutt». NRK Sápmi. 24. april 2017. Besøkt 29. april 2017.
4. ↑  «Pulk». NRK TV. Besøkt 3. mai 2017.
5. 1 2 3  «Bak kamera på Reinflytting minutt for minutt». NRK Beta. 25. april 2017. Besøkt 29. april 2017.
6. ↑  ««Reinflytting minutt for minutt» avsluttet før mål: – Simlene kan miste kalvene». NRK Sápmi. 3. mai 2017. Besøkt 4. mai 2017.

Eksterne lenker
---------------

* (no) Offisielt nettsted Rediger på Wikidata
* (en) *Reinflytting minutt for minutt* på Internet Movie Database Rediger på Wikidata
* (no) Spillelister fra programmet: dag 1 - dag 2 - dag 3 - dag 4 - dag 5 - dag 6 - dag 7 - dag 8 - siste dag